L-Erasmus+, wieħed mill-aktar programmi ikoniċi u ta' suċċess tal-UE, illum qed iżid verżjoni onlajn mal-azzjonijiet ta' mobbiltà tiegħu, biex jgħaqqad aktar studenti u żgħażagħ minn pajjiżi Ewropej u mill-Viċinat tan-Nofsinhar tal-UE. Il-Kummissjoni Ewropea llum nediet l-Erasmus+ Virtual Exchange, proġett bl-għan li tul is-sentejn li ġejjin jippromwovi d-djalogu interkulturali u jtejjeb il-kapaċitajiet ta' mill-anqas 25,000 żagħżugħ u żagħżugħa permezz ta' għodod ta' tagħlim diġitali. Il-proġett ikopri t-33 pajjiż Ewropej parteċipanti fl-Erasmus+ u l-pajjiżi tar-reġjun tan-Nofsinhar tal-Mediterran, li jkopri l-Alġerija, l-Eġittu, l-Iżrael, il-Ġordan, il-Libanu, il-Libja, il-Marokk, il-Palestina*, is-Sirja u t-Tuneżija. Il-verżjoni onlajn tal-Erasmus+ se tikkumplementa l-programm tradizzjonali tal-mobbiltà fiżika u fil-futur tista' tiġi estiża għal reġjuni oħra tad-dinja. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal: “Minkejja li huwa programm ta' suċċess kbir, l-Erasmus+ mhux dejjem ikun aċċessibbli għal kulħadd. Permezz tal-Erasmus+ Virtual Exchange se niffaċilitaw aktar kuntatti bejn il-persuni, nilħqu żgħażagħ minn oqsma soċjali differenti u nippromwovu l-fehim interkulturali. Din l-għodda onlajn se tgħaqqad aktar żgħażagħ mill-UE ma' żgħażagħ minn pajjiżi oħra; il-programm se joħloq kuntatti u jgħin fl-iżvilupp ta' ħiliet bħall-ħsieb kritiku, il-litteriżmu medjatiku, il-lingwi barranin u l-ħidma fi grupp.” L-Erasmus+ Virtual Exchange se jgħaqqad żgħażagħ, ħaddiema żgħażagħ, studenti u akkademiċi minn pajjiżi Ewropej u mill-Viċinat tan-Nofsinhar tal-UE permezz ta' diskussjonijiet moderati minn faċilitatur, gruppi ta' proġetti transnazzjonali, korsijiet onlajn miftuħa għal kulħadd u l-promozzjoni tat-taħriġ. Pereżempju, żgħażagħ minn pajjiżi differenti se jkunu jistgħu jikkuntattjaw lil xulxin darba fil-ġimgħa biex jiddiskutu suġġetti bħall-iżvilupp tal-ekonomija u t-tibdil fil-klima bl-għajnuna ta' faċilitatur li jimmodera d-diskussjoni u abbażi ta' materjal preparatorju distribwit minn qabel. L-attivitajiet kollha se jitwettqu bħala parti minn programmi ta' edukazzjoni għolja jew minn proġetti organizzati taż-żgħażagħ. Matul il-fażi preparatorja tiegħu, l-Erasmus+ Virtual Exchange qajjem interess u impenn fost l-universitajiet u l-organizzazzjonijiet taż-żgħażagħ u diġà ġew stabbiliti 50 sħubija filwaqt li 40 persuna ġew imħarrġa bħala faċilitaturi li jimmoderaw id-dibattiti. Il-kuntatti u l-iskambji ma' żgħażagħ ta' pajjiżi oħra huma opportunità kbira għall-ksib ta' għarfien u ħiliet ġodda kif ukoll għat-tisħiħ tat-tolleranza u tal-aċċettazzjoni reċiproka. Il-Virtual Exchange jippromwovi d-djalogu interkulturali bejn iż-żgħażagħ, f'konformità mad-Dikjarazzjoni ta' Pariġi adottata fil-laqgħa informali tal-Ministri għall-Edukazzjoni tal-UE li saret f'Marzu 2015. Id-Dikjarazzjoni għandha l-għan li tippromwovi ċ-ċittadinanza u l-valuri komuni tal-ħelsien, tolleranza u nondiskriminazzjoni permezz tal-edukazzjoni. Sfond Matul il-fażi pilota, b'baġit ta' € 2 miljun sa Diċembru 2018, l-Erasmus+ Virtual Exchange se jilħaq tal-anqas 8,000 żagħżugħ u żagħżugħa. Jekk il-programm jikseb suċċess, l-għan huwa li dan jiġġedded sa tmiem l-2019 biex jilħaq 17,000 żagħżugħ ieħor. Fil-ġejjieni, l-Erasmus+ Virtual Exchange jista' jsir azzjoni regolari u jiġi estiż biex jintlaħaq minn aktar żgħażagħ f'reġjuni oħra. L-Erasmus+ diġà jservi ta' appoġġ favur il-mobbiltà tal-istudenti u l-għalliema bejn il-Viċinat tan-Nofsinhar tal-UE u l-UE. Mill-2015 'l hawn, ġew iffinanzjati aktar minn 1,000 proġett bejn l-universitajiet Ewropej u dawk tan-Nofsinhar tal-Mediterran, li fi ħsiebhom jgħinu biex madwar 15,000 student u persunal akkademiku min-Nofsinhar tal-Mediterran ikunu jistgħu jiġu lejn l-Ewropa, filwaqt li aktar minn 7,000 ċittadin Ewropew se jmorru jgħallmu jew jistudjaw f'dawk il-pajjiżi. Barra minn hekk, kull sena madwar 2,200 żagħżugħ u ħaddiema żgħażagħ mill-pajjiżi tal-Viċinat tan-Nofsinhar tal-UE huma involuti fi proġetti ta' tagħlim mhux formali. Għal aktar tagħrif Paġna ewlenija: Erasmus+ Virtual Exchange * Din id-deżinjazzjoni ma għandhiex tiġi interpretata bħala rikonoxximent ta' Stat tal-Palestina u hija mingħajr ħsara għall-pożizzjonijiet individwali tal-Istati Membri fuq din il-kwistjoni.